钦定古今图书集成/理学汇编/字学典/第100卷 > 徐峤之
## 钦定古今图书集成/理学汇编/字学典/第100卷 > 徐峤之

按《墨池编》：徐峤之，字惟岳，纯孝积学，狄梁公、魏齐公、
姚梁公交辟之。尝面诮张易之，而佐佑五王，迎立中
宗，历赵、湖、洛州刺史。正书、行书，遒媚有楷法。尝进书
六体，手诏答曰：“卿进书甚可观览，回鸾顾鹊，坠露凝
云，虽古人临池悬帐之妙，何以过此。”赐物四十段旌
之。

按《金石录》：“唐《永丰陂堰颂》，开元七年徐峤之撰，并八
分书。《高行先生徐公碑》，开元十一年姚奕撰序，《贺知
章铭》，徐峤之正书。”

按《绍兴府志》：“师道子惟岳，以书翰世其家。正书入妙，
行书入能。今阁帖所摹春首帖，是洛州时书，甚有大
令姿态。常书告身，米元章曰：‘唐官告，在世为徐峤之
体，殊不俗’。”